b'\n_START_ARTICLE_\nScanfil\n_START_SECTION_\nHistoria\n_START_PARAGRAPH_\nScanfilin perusti Jorma J. Takanen vuonna 1976 Sieviss\xc3\xa4. Yhti\xc3\xb6n kotipaikka ja Suomen tehdasyksikk\xc3\xb6 ovat edelleen Sieviss\xc3\xa4. Tuotantoa Scanfilill\xc3\xa4 on Suomen lis\xc3\xa4ksi Suzhoussa ja Hangzhoussa Kiinassa, Hampurissa Saksassa, Budapestissa Unkarissa ja P\xc3\xa4rnussa, Virossa. Yrityksen nimi on per\xc3\xa4isin er\xc3\xa4ist\xc3\xa4 sen ensimm\xc3\xa4isist\xc3\xa4 tuotteista, suodattimista (engl. Scandinavian filters). Scanfil aloitti toimintansa mekaniikan valmistamisella elektroniikkateollisuudelle, mutta my\xc3\xb6s varsinaisen elektroniikan valmistaminen aloitettiin jo vuonna 1980._NEWLINE_1990-luku oli Scanfilille voimakkaan kasvun aikaa. Liikevaihto kasvoi vuoden 1991 viidest\xc3\xa4 miljoonasta eurosta vuoden 2001 220 miljoonaan euroon. Scanfil laajeni useilla yritysostoilla ja muun muassa tehtaan rakentamisella Ouluun 1991._NEWLINE_Voimakkaan kasvun j\xc3\xa4lkeen yhti\xc3\xb6 alkoi kansainv\xc3\xa4listy\xc3\xa4 nopeasti 2000-luvun alusta l\xc3\xa4htien. Scanfil listautui Helsingin p\xc3\xb6rssin p\xc3\xa4\xc3\xa4listalle vuonna 2000. Ensimm\xc3\xa4inen ulkomainen tyt\xc3\xa4ryhti\xc3\xb6 aloitti toimintansa Unkarissa vuonna 2001, ja seuraavana vuonna fuusioituminen Wecan Electronics Oyj:n kanssa 1. lokakuuta 2002 toi mukanaan tehtaat Kiinassa ja Virossa._NEWLINE_Scanfil Oyj jakaantui vuonna 2012 kahdeksi yritykseksi, joista uusi Scanfil Oyj jatkoi elektroniikan sopimusvalmistajana ja sijoitusomaisuus siirtyi Sievi Capitaliin._NEWLINE_Scanfil teki 25. huhtikuuta 2015 julkisen ostotarjouksen ruotsalaisen kilpailijansa PartnerTech AB:n ostamisesta ja sai kaikki PartnerTechin osakkeet haltuunsa alkuvuodesta 2016._NEWLINE_Vuonna 2016 Scanfil p\xc3\xa4\xc3\xa4tti j\xc3\xa4rjest\xc3\xa4\xc3\xa4 \xc3\xa4killisen suunnatun osakeannin enimm\xc3\xa4kseen Takasen suvun edustajille, joka Osakes\xc3\xa4\xc3\xa4st\xc3\xa4jien keskusliiton mukaan loukkasi osakkeenomistajien yhdenvertaisuutta.'